Millionkampagne har endnu ikke kunnet fylde op på studiet til skibsofficer. Men den har øget kendskabet til det blå Danmark.<

Dansk søfart er i voldsomt bekneb for skibsofficerer. Over halvandet år er der i alt skudt 24 millioner kroner af i en kampagne, der skal få flere ind på uddannelserne i det blå Danmark. Men der er fortsat langt mellem de unge, der vil være skibsofficer. Omkring 100 studerende bliver det kun til i år. Det oplyser direktør på Svendborg Internationale Maritime Academy (SIMAC), Torben Jessen. - I januar begyndte 42 studerende og til august begynder omkring 60. Det er lavere end det, vi havde håbet på. August-optaget burde være næsten dobbelt så stort, siger Torben Jessen til Ritzau. Uddannes der ikke flere, vil manglen på sigt blive katastrofal, fordi danske rederier søsætter historisk mange skibe i disse år. /ritzau/